CELEX: 62008TJ0102
Language: sk
Date: 2009-10-06
Title: Rozsudok Súdu prvého stupňa (odvolacia komora) zo 6. októbra 2009. # Asa Sundholm proti Komisii Európskych spoločenstiev. # Odvolanie - Verejná služba - Úradníci. # Vec T-102/08 P.

ROZSUDOK SÚDU PRVÉHO STUPŇA (odvolacia komora) 
      zo 6. októbra 2009
      Vec T‑102/08 P
      Asa Sundholm
      proti
      Komisii Európskych spoločenstiev
      „Odvolanie – Verejná služba – Úradníci – Hodnotenie – Správa o služobnom postupe vypracovaná na vykonanie rozsudku Súdu pre verejnú službu – Hodnotené obdobie 2001/2002 – Odôvodnené neprítomnosti – Povinnosť odôvodnenia“
      Predmet: Odvolenie podané proti rozsudku Súdu pre verejnú službu Európskej únie (druhá komora) z 13. decembra 2007, Sundholm/Komisia
         (F‑27/07, zatiaľ neuverejnený v Zbierke), ktorým sa navrhuje zrušenie tohto rozsudku
      
      Rozhodnutie: Rozsudok Súdu pre verejnú službu Európskej únie (druhá komora) z 13. decembra 2007, Sundholm/Komisia (F‑27/07, zatiaľ neuverejnený
         v Zbierke), sa zrušuje. Rozhodnutie z 2. júna 2006, ktorým odvolací hodnotiteľ prijal správu o služobnom postupe A. Sundholmovej
         za obdobie od 1. júla 2001 do 31. decembra 2002, sa zrušuje. Žaloba podaná v prvostupňovom konaní sa v zostávajúcej časti
         zamieta. Komisia Európskych spoločenstiev je povinná nahradiť trovy konania pred Súdom pre verejnú službu, ako aj v tomto
         konaní.
      
      Abstrakt
      1.      Úradníci – Hodnotenie – Správa o služobnom postupe – Odôvodnené neprítomnosti
      (Služobný poriadok úradníkov, článok 43)
      2.      Úradníci – Žaloba – Žaloba o náhradu škody – Zrušenie napadnutého nezákonného aktu – Primerané odškodnenie nemajetkovej ujmy
      (Služobný poriadok úradníkov, článok 91)
      1.      Hoci odôvodnené neprítomnosti úradníka nemôžu mať negatívny vplyv na jeho hodnotenie, jeho známka za výkonnosť sa môže zvýšiť
         tak, aby sa zohľadnili podmienky, v ktorých vykonával svoje úlohy, napriek skutočnosti, že v dôsledku svojej neprítomnosti
         mal v skutočnosti k dispozícii menej pracovného času. Takáto skutočnosť však v časti celkovej známky týkajúcej sa výkonnosti
         nie je zohľadnená automaticky, pretože predstavuje iba možnosť pre osoby vypracovávajúce správu o služobnom postupe, ktorým
         prináleží túto možnosť zvážiť, pokiaľ ju môžu okolnosti odôvodniť.
      
      Za okolností, kedy hodnotiteľ a overovateľ nemajú žiaden dôvod domnievať sa, že odôvodnené neprítomnosti úradníka mohli mať
         zásadný vplyv na jeho výkonnosť počas obdobia, na ktoré sa vzťahuje správa o služobnom postupe, nemožno im vytýkať, že nespomenuli
         ani nezohľadnili takúto okolnosť v poznámkach uvedených v správe o služobnom postupe ohľadom výkonnosti.
      
      (pozri body 29, 39 a 40)
      Odkaz: Súd prvého stupňa, 8. marca 2005, Vlachaki/Komisia, T‑277/03, Zb. VS s. I‑A‑57, II‑243, bod 83 a tam citovaná judikatúra
      2.      Zrušenie administratívneho aktu, ktorý úradník napadol, predstavuje samo osebe primerané a v zásade aj dostatočné odškodnenie
         celkovej nemajetkovej ujmy, pokiaľ taký akt neobsahuje výslovne negatívne posúdenie spôsobilosti žalobcu, ktoré by ho mohlo
         zraniť.
      
      (pozri bod 47)
      Odkaz: Súd prvého stupňa, 13. decembra 2005, Cwik/Komisia, T‑155/03, T‑157/03 a T‑331/03, Zb. VS s. I‑A‑411, II‑1865, bod 205
         a tam citovaná judikatúra